Hans Peter Mauch
Dr Hans Peter Mauch (* 24. Juni 1956, † 14. September 2014) isch en Schwizer Sozialdiakon und reformierte aargouische Chiucherot gsi.

Dr Hans Peter Mauch het Elektromonteur glehrt und aaschliessend s Theologisch Diakonische Seminar z Aarau bsuecht, wo damaus noch Bibelschuel gheisse het. Im 1982 isch er Sozialdiakon worde, z erscht in de Chiuchegmein Zofige, vo 1986 bis 1997 in de Chiuchegmein Meisterschwande-Fahrwange und vo 1997 bis zu sim Tod z Birr. Dr Mauch het sich bsunders für d Entwicklig und d Aaerkennig vo sim Bruef iigsetzt. Im 1992 het er s Diakonatskapitel vo de Reformierte Landeschiuche Aargou mit gründ und im gliiche Johr het d Aargouer Chiuche, als ersti i de Schwiz, d Ordination vo Sozialdiakon iigfüehrt. Im 1997 het ihn d Aargouer Synode in de Chiucherot, z Exekutivgremium vo de Landeschiuche gwäut. Zerst het ers Dossier «Pädagogisches Handle» gha, wo ganz neui Forme vo Religionsunterricht entwicklet worde sind und spöter isch er für d Diakonie zuständig gsi. Er isch au langi Johr Präsident vo de Diakonatskonferenz vo de Dütschschwizer reformierte Chiuchene gsi. Im Engagement vom Mauch isch es au z verdanke, dass im Aargou d Sozialdiakön de Pfärrer in de Gmeindsleitig gliichgstöut worde sind. Im Ougste 2014 isch de Mauch vo sim Amt als Chiucherot zruckträte, um meh Ziit für sini Familie und sini Chiuchegmein z ha. 

Au politisch isch dr Hans Peter Mauch aktiv gsi. Er het zwei Mol für d EVP für de Nationaurot kandidiert.

Am 14. September 2014 isch er uf ere Vespa, uf dere er mit sinere Tochter isch unterwägs gsi, zwüsche Sarmestorf u Oberniesbärg tödlich verunfallt.
Dr Hans Peter Mauch isch ghürote gsi und het vier Chind gha.

Weblink 
 Nachruf: Zum Tod von alt Kirchenrat Hans Peter Mauch uf de Website vo de Aargouer Chiuche am 16. September 2014 
 Aargau: Alt Kirchenrat Hans Peter Mauch stirbt bei Unfall uf ref.ch am 18. September 2014
 «Papa starb in meinen Armen» uf Blick.ch publiziert am 17. September 2014, aktualisiert am 18. September 2014

Fuessnoote 

Aargauer
Schwiizer
EVP-Mitgliid
Maa